Forrige søndag aften sker noget dramatisk på Randersvej i det nordlige Aarhus. Yahya Hassan bliver kørt ned af en “forbipasserende bilist” på flugt fra “ISIS-sabler og køller”, som han senere skriver på Facebook.

Nyhedsmedierne samler hurtigt historien op. På politiken.dk hedder det i telegramstil: “Yahya Hassan kørt ned: Jeg blev jagtet af mænd med køller.”

Og det var så ellers det.

I denne weekend sker noget tilsvarende. Yahya Hassan poster fredag aften et billede af sig selv med blod i hele fjæset. Lørdag lægger han en video af sig selv i det slagsmål, der formentlig har resulteret i det smadrede ansigt. Ingen større medier skriver om begivenheden.

Det var dét.

En digter og samfundsstemme, der i de første par måneder af 2016 har lagt sig ud med både imamer og bander, er blevet overfaldet, men Trykkefrihedsselskabet er ingen steder at finde. Ikke en eneste socialt indigneret samfundsdebattør er tilstrækkelig forarget til at synes noget om sådan en sag – og politikerne, der den seneste tid har været i gang med at mene en masse om en moské et par kilometer derfra, holder nallerne væk.



Det er et paradoks.

Da en ung og vred og småkriminel Yahya Hassan skrev en digtsamling i 2013 om livet i ghettoen, gik vi i kollektivt selvsving. Endelig! sagde anmeldere, politikere, debattører, endelig får vi et autentisk vidnesbyrd fra en voldsom verden, vi ikke kender. “Jeg synes, det er så dejligt, at der endelig er nogen, der rører i gryden. Vi vil have mere af Yahya Hassan,” sagde Pia Kjærsgaard til Ekstra Bladet.

Hassan vandt både Weekendavisens og Politikens litteraturpris og flere til og blev hyldet fra alle sider for at flytte integrationsdebatten ud af de vanlige skyttegrave. Politikerne sværmede om ham, og da han måtte aflyse et arrangement i Vollsmose på grund af trusler, førte det til § 20-spørgsmål i Folketingssalen. “Er ministeren enig med kulturministeren i, at man ikke må give op over for trusler som dem, der er fremsat mod digteren Yahya Hassan (…)?” ville Venstres Michael Aastrup have daværende justitsminister Morten Bødskovs svar på.